Na uro ženske zaslužile 30 centov manj od moških

Po mednarodnih standardih izračunavanja razlik med moškimi in ženskimi plačami, kjer se kot osnova uporabljajo bruto plače za plačano uro za referenčni mesec, so ženske v Sloveniji za oktober 2014 v povprečju zaslužile 96,5 % povprečne bruto plače moških. Moška bruto plača za plačano uro je v povprečju znašala 8,65 EUR, ženska pa v povprečju 30 centov manj (8,35 EUR). Do omenjene razlike prihaja zaradi različne razporeditve moških in žensk po dejavnostih, poklicih, izobrazbi, starosti in drugih dejavnikov.



Ženske v povprečju zaslužile več od moških v treh dejavnostih

Za oktober 2014 so v večini dejavnosti moški zaslužili v povprečju več od žensk, razen v dejavnostih promet in skladiščenje, oskrba z vodo, ravnanje z odplakami in odpadki, saniranje okolja ter gradbeništvo. Razlog je v poklicni in izobrazbeni strukturi, saj je bil v teh treh dejavnostih delež žensk z višjo šolsko izobrazbo in bolje plačanim poklicem višji kot pri moških. Ne glede na to pa je delež žensk v teh dejavnostih (20,1 %, 26,2 % in 10,2 %) precej nižji od deleža moških. V dejavnosti promet in skladiščenje so bile, glede na bruto plače moških, bruto plače žensk v povprečju višje za 19,6 %, v dejavnosti oskrba z vodo, ravnanje z odplakami in odpadki, saniranje okolja za 10,2 % in v dejavnosti gradbeništvo za 23,2 %. Najvišja razlika med moškimi in ženskimi plačami je bila v drugih dejavnostih, kjer so ženske v povprečju zaslužile 38,1 % povprečne bruto plače moških.



Najvišja povprečna plača v velikih poslovnih subjektih

V poslovnih subjektih z večjim številom zaposlenih oseb so bile za leto 2014 bruto plače v povprečju višje kot v tistih z manjšim številom zaposlenih. Povprečna letna bruto plača je bila najvišja v velikih poslovnih subjektih (tj. z 250 zaposlenimi osebami ali več), in sicer 20.388 EUR na zaposleno osebo, medtem ko je ta v t. i. mikro poslovnih subjektih (tj. z manj kot 10 zaposlenimi osebami) znašala 14.496 EUR.



Starejše zaposlene osebe zaslužile 2,6-krat več kot mlajše

Primerjava plač po starostnih skupinah kaže, da so starejše zaposlene osebe za leto 2014 v povprečju zaslužile več od mlajših zaposlenih oseb, in sicer za 2,6-krat. Tako so najvišjo povprečno letno bruto plačo za leto 2014 prejemale zaposlene osebe v starostni skupini 60 ali več let (28.961 EUR), najnižjo pa v starostni skupini manj kot 20 let (11.259 EUR). Največ (31,2 %) zaposlenih oseb je bilo v starostni skupini od 40 do 49 let - te so za leto 2014 prejele 19.869 EUR povprečne letne bruto plače.